Doi dîs di musiche furlane gnove, fuarte e plurâl li dal teatri Palamostre di Udin. Ai 30 di Novembar e je la finâl de edizion 2013 dal Premi Friûl e il prin di Dicembar al sarà timp di Musiche*.
Il storic concors inmaneât di Radio Onde Furlane, che di trente agns incà al sburte e al valorize la produzion musicâl contemporanie par furlan e ta chês altri lenghis minorizadis de Patrie, chest an ancjemò plui che in passât al à palesât il so valôr sei pe promozion di lenghis, dirits e cussience che par sburtâ la vivarositât de produzion musicâl contemporanie par furlan, par sloven e par todesc. Al è stât ator pal Friûl, cemût che o vin contât, e cumò al rive a Udin, te sô capitâl, cuntune serade di alt nivel, plene di varietât, di energjie e di cualitât.
Tra selezions dal vîf e vôts par internet, a rivin in finâl sîs concorints: i Mataleao, cul lôr jazzcore che al pete fuart; i zovins cjargnei Terenzio Blues Band cul lôr blues spontani, scalembri e ingnervât di funk e rock; i ironics e cuadrâts Aldo Sbadiglio e la famiglia Ananas in vacanza a Dresda; i Truc, sclets e ruspiôs tra punk rock e stoner; i Sons of a Gun, band indiepunk des Vals dal Nadison che e cjante par sloven, a conferme di cemût che il Premi al sedi un pont di rifeirment par dut il Friûl, e l’Ensemble d’Anjou, formazion di ispirazion folk revival che e à za vuadagnât il premi dal public, su la fonde dai vôts esprimûts cun internet. Cun di plui, daûr di une tradizion consolidade, a saran ancje i ospits speciâi. In cheste vieste si presentaran li dal Palamostre i Carnicats: l’innomenât trio di rappers cjargnei al regalarà al public dal Premi Friûl une anteprime dal sô gnûf spetacul intune formazion che lu viôt compagnât di un grup di musiciscj che a sunin dal vîf.
Il conciert dai Carnicats si pues calcolâlu ancje tant che une anticipazion di ce che al sucedarà tal daspomisdì di domenie, cuant che a tacâ di cinc e mieze al sarà timp di Musiche*, un altri apontament che al jude a capî tant in cont de situazion de musiche furlane. Chest viaç a vignaran idealmentri cjapâts dentri ducj i ultins passe vincj agns di cjançons, discs, grups e soliscj. Cun di fat l’event in program si propon tant che presentazion di gale dai trê volums (cd plui librut) di ‘Suns. Antologjie de gnove musiche furlane’, curâts di Luigi Gregoris e Marco Stolfo e editâts di Nota e ARLeF.
Pe ocasion si podarà viodi e scoltâ cuatri pilastris di dut il panorame di artiscj che a metin dongje musiche e lenghe furlane, ven a dî Mitili FLK, Arbe Garbe, Lino Straulino e Luigi Maieron.
A son dôs ocasions là che si podarà tornâ a viodi che al esist un Friûl vîf, tratîf e creatîf, che al mostre la sô diversitât e la sô specificitât, lis vîf, lis pant e al torne a inventâlis cun braùre, cun umiltât, cun personalitât e cun snait. Al è chel Friûl, che al mostre la lenghe e la muse, che si fâs cognossi e preseâ ator e che si met in relazion positive cul mont, stant che al rive a metisi in relazion positive cun se stes. Al è chel stes Friûl che si cjatìn a discuivierzilu e a fâlu discuvierzi in tantis ocasions, par esempli vie pai incuintris fats in chescj mês inte suaze di La mia lingua suona…IN TOUR.
Magari cussì no, però, nol è dome chest Friûl che al esist e che al è biel di viodi e di scoltâ, che al è “cool” e ancje “di esportazion”.
La cronache di chescj dîs nus conte ancje di un Friûl che al resist, che al scuen scombati e che al è menaçât. Cun di fat, di ce che o sintìn ator, ancje chest an par viodi la lenghe furlane tes scuelis, insegnade e doprade intune maniere normâl o almancul decente, al coventarà clamâ “Chi l’ha visto?”, cun dut des leçs di tutele e dai dirits formalmentri ricognossûts.
Chês stessis leçs e chei stes dirits a restin dome su la cjarte e magari a riscjin di disparî ancje di li. Lu fâs savê il Comitât-Odbor-Komitaat-Comitato 482, che al ten dongje associazions e altris entitâts espressions des comunitâts furlane, slovene e gjermaniche dal Friûl, che cualchi dì indaûr al à dât fûr un document plen di dâts e di elements obietîfs che al fâs vignî i sgrisui.
Di chel test (che si pues leilu achì) al salte fûr che par cumò la gnove aministrazion regjonâl no à fat ancjemò nuie tal setôr de tutele des minorancis linguistichis e che, cun dut che si spietavisi un cambiament positîf de bande sô, chê stesse e agjìs pericolosamentri in continuitât cun chê di prime che in cinc agns e à maltratât lenghis e dirits linguistics e in particolâr i à fat cuintri ae lenghe furlane.
E salte fûr une mancjance di cussience, di cognossince e duncje di strategjie, che si palese intun dât che di bessôl al lasse scaturîts: se nol cambie alc dopo de iniziative dal Comitât-Odbor-Komitaat-Comitato 482, te finanziarie regjonâl pal 2014 la cuote dal belanç de Regjon destinade pe lenghe furlane e sarà dome dal 0,02%.
In cont di cheste situazion si pues lei alc di plui ancje achì e achì.
Al è ben jessi informâts e stâ in vuaite. A pro dal Friûl biel di viodi e di scoltâ di cumò, che al cjante e al sune il mont e pal mont. A pro di un Friûl di vivi e di vê alc a ce fâ cun lui cumò e ancje pal avignî.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn